RÅDETS AFGØRELSE 2011/428/FUSP

af 18. juli 2011

til støtte for FN's Kontor for Nedrustningsanliggenders indsats med henblik på gennemførelse af FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og artikel 31, stk. 1, og

ud fra følgende betragtninger:

Den 20. juli 2001 vedtog de stater, der deltog i FN's ad hoc-konference, FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben (handlingsprogrammet). Den 8. december 2005 vedtog FN's Generalforsamling et internationalt instrument, der skal sætte staterne i stand til i tide og på pålidelig vis at identificere og spore ulovlige håndskydevåben og lette våben (det internationale sporingsinstrument). Det fremgår af begge disse internationale instrumenter, at staterne, når det er hensigtsmæssigt, skal samarbejde med De Forenede Nationer om at støtte den konkrete gennemførelse af instrumenterne.

I den endelige rapport i 2008 fra det tredje af de møder, som staterne afholder hvert andet år for at drøfte gennemførelsen af handlingsprogrammet, blev det påpeget, at regionale tilgange til gennemførelse af handlingsprogrammet er vigtige, og at det derfor er hensigtsmæssigt at indkalde til regionale møder med støtte fra interesserede stater og fra internationale, regionale og subregionale organisationer, der har mulighed for at yde støtte. I den endelige rapport blev staterne også opfordret til at støtte og fuldt ud anvende de eksisterende mekanismer til støtte for gennemførelse af handlingsprogrammet og til afpasning af behov og ressourcer såsom systemet til støtte for gennemførelse af handlingsprogrammet.

Den 15.-16. december 2005 vedtog Det Europæiske Råd EU-strategien for bekæmpelse af ulovlig ophobning af og handel med håndvåben og lette våben samt ammunition hertil (EU's SALW-strategi). I EU's SALW-strategi er støtte til FN's handlingsprogram identificeret som første prioritet for indsatsen på internationalt plan, og der opfordres til vedtagelse af et juridisk bindende internationalt instrument om sporing og mærkning af SALW og ammunition hertil.

I forlængelse af vedtagelsen af det internationale sporingsinstrument støttede Den Europæiske Union den fulde gennemførelse af dette ved at vedtage og gennemføre Rådets fælles aktion 2008/113/FUSP af 12. februar 2008 til støtte for det internationale instrument, der skal sætte staterne i stand til i tide og på pålidelig vis at identificere og spore ulovlige håndskydevåben og lette våben (SALW) (1) . Gennemførelsen af denne fælles aktion blev vurderet positivt af Rådet for Den Europæiske Union.

Den 2. december 2009 vedtog FN's Generalforsamling resolution A/RES/64/50 om alle aspekter ved ulovlig handel med håndvåben og lette våben, der støtter alle initiativer, herunder initiativer fra internationale, regionale og subregionale organisationer, med henblik på en vellykket gennemførelse af handlingsprogrammet og understreger, at initiativer fra det internationale samfunds side til internationalt samarbejde og international bistand fortsat er afgørende for og et supplement til den nationale indsats for gennemførelse.

I resolution A/RES/64/50 blev det også fastlagt, at det fjerde af de møder, som staterne afholder hvert andet år for at drøfte den nationale, regionale og globale gennemførelse af handlingsprogrammet, skulle afholdes den 14.-18. juni 2010 i New York, og at der senest i 2012 vil blive indkaldt til en konference over to uger i New York til vurdering af fremskridtene med gennemførelsen af handlingsprogrammet.

Den 2. december 2009 vedtog FN's Generalforsamling ligeledes resolution A/RES/64/51 om problemer som følge af ophobning af lagre af overskydende konventionel ammunition, hvori stater, der har mulighed for det, opfordres til at bidrage til, at der i FN-regi udvikles tekniske retningslinjer for lagerforvaltning af konventionel ammunition med henblik på at bistå staterne med at forbedre deres nationale lagerforvaltningskapacitet og hindre væksten i overskydende konventionel ammunition —

VEDTAGET DENNE AFGØRELSE:

Artikel 1

1. Med henblik på at støtte forberedelsen af gennemgangskonferencen vedrørende handlingsprogrammet om forebyggelse, bekæmpelse og afskaffelse af alle aspekter ved ulovlig handel med håndvåben og lette våben, som skal afholdes i 2012, skal Unionen have følgende mål:

2. For at nå de i stk. 1 omhandlede mål skal Unionen iværksætte følgende foranstaltninger:

udvikling af systemet til støtte for gennemførelse af handlingsprogrammet som et effektivt værktøj til koordinering af den internationale indsats til gennemførelse af FN's handlingsprogram, herunder igennem støtte til den uformelle gruppe af stater, der er interesserede i SALW

afholdelse af op til otte regionale møder af to dages varighed med henblik på at fremme gennemførelse af handlingsprogrammet på regionalt plan

Bilaget indeholder en detaljeret beskrivelse af disse foranstaltninger.

Artikel 2

1. Unionens højtstående repræsentant for udenrigsanliggender og sikkerhedspolitik (HR) har ansvaret for gennemførelsen af denne afgørelse.

2. Gennemførelsen af de i artikel 1, stk. 2, omhandlede foranstaltninger forestås af FN's Kontor for Nedrustningsanliggender (herefter: »FN's Nedrustningskontor«).

3. FN's Nedrustningskontor udfører sine opgaver under HR's ansvar. Med henblik herpå indgår HR de nødvendige aftaler med FN's Nedrustningskontor.

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede foranstaltninger er på 2 150 000 EUR.

2. De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de udgifter, der dækkes af det i stk. 1 omhandlede beløb, forvaltes korrekt. Med henblik herpå indgår den en finansieringsaftale med FN's Nedrustningskontor. Det skal fremgå af aftalen, at FN's Nedrustningskontor sørger for, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.

Artikel 4

HR aflægger rapport til Rådet om gennemførelsen af denne afgørelse på grundlag af regelmæssige rapporter, som FN's Nedrustningskontor udarbejder hver anden måned. Disse rapporter skal danne udgangspunkt for Rådets evaluering. Kommissionen aflægger rapport om de finansielle aspekter af gennemførelsen af de i artikel 1, stk. 2, omhandlede foranstaltninger.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 24 måneder efter indgåelsen af finansieringsaftalen i artikel 3, stk. 3. Den udløber dog seks måneder efter ikrafttrædelsen, hvis den nævnte finansieringsaftale ikke er indgået inden da.

(1) EUT L 40 af 14.2.2008, s. 16.

BILAG

1. Mål

De overordnede mål med denne afgørelse er at fremme gennemførelsen af FN's handlingsprogram om forebyggelse, bekæmpelse og afskaffelse af alle aspekter ved ulovlig handel med håndvåben og lette våben (»FN's handlingsprogram om SALW«) med henblik på den gennemgangskonference, som skal afholdes i 2012, at fremme gennemførelsen af det internationale sporingsinstrument samt at udvikle og gennemføre FN's tekniske retningslinjer for lagerforvaltning af ammunition. Der skal sikres størst mulig synergi med Unionens øvrige relevante finansielle instrumenter.

2. Beskrivelse af foranstaltningerne

2.1. Fremme af gennemførelsen af FN's handlingsprogram om SALW både på globalt og regionalt plan

2.1.1. Foranstaltningens mål

At fremme tredjestaters gennemførelse af FN's handlingsprogram

At støtte udviklingen af systemet til støtte for gennemførelse af handlingsprogrammet som et effektivt værktøj til koordinering af den internationale indsats til gennemførelse af FN's handlingsprogram, herunder igennem udvikling af og støtte til den uformelle »gruppe af stater, der er interesserede i praktiske afvæbningsforanstaltninger«.

2.1.2. Beskrivelse af foranstaltningen

FN's Nedrustningskontor skal, bistået af sine regionale nedrustningscentre, hvis det relevant, afholde op til otte regionale møder af to dages varighed med henblik på at fremme gennemførelsen af handlingsprogrammet på regionalt plan. Disse møder skal have til formål at gøre relevante tredjelande mere fortrolige med de regionale aspekter af FN's handlingsprogram og med henstillingerne fra det tredje og fjerde af de møder, som staterne afholder hvert andet år, som forberedelse til gennemgangskonferencen i 2012. På seminarerne skal modtagerlandene blandt andet gøre status over de eksisterende regionale gennemførelsesplaner for perioden 2010-2012, og de vil blive opfordret til at formulere regionale gennemførelsesplaner for perioden 2013-2014, herunder målbare, opnåelige og tidsbegrænsede målsætninger.

Systemet til støtte for gennemførelse af handlingsprogrammet skal udvikles og forbedres som et effektivt værktøj til koordinering af den internationale indsats til gennemførelse af FN's handlingsprogram gennem integrering af et webbaseret værktøj til afpasning af SALW-behov og -ressourcer i systemets platform, ved udvikling af en elektronisk rapporteringsfunktion til brug for de nationale rapporter om handlingsprogrammet, ved udvikling af regionale og tematiske sektioner inden for systemet og ved udvikling af flersprogede versioner af systemets nuværende platform. Støtten til den uformelle gruppe af interesserede stater som et forum til fremme af koordinering, information og vidensdeling mellem donorer og FN-systemet samt andre interessenter i handlingsprogrammet vedrørende deres indsats med hensyn til håndvåben, herunder om forelagte projektudkast og om politikformulering (se f.eks. Generalforsamlingens resolution om praktiske afvæbningsforanstaltninger, A/RES/63/62) vil omfatte støtte til tilrettelæggelse og afholdelse af regelmæssige møder for denne gruppe (2-3 gange årligt).

2.1.3. Resultater af foranstaltningen

Forbedret regional gennemførelse af FN's handlingsprogram, effektiv forberedelse fra modtagerstaternes side af gennemgangskonferencen i 2012 samt et fundament for udvikling af realistiske, målbare, opnåelige og tidsbegrænsede regionale gennemførelsesplaner for perioden 2012-2014.

Forbedret, flersproget, brugervenlig og pålidelig information om gennemførelsesbehov i forbindelse med handlingsprogrammet, idet systemet til støtte for gennemførelse bliver det primære værktøj til fremme af gennemførelsen af det internationale instrument; rationaliseret forvaltning af den internationale bistand gennem styrkelse af den koordinerende rolle, som gruppen af interesserede stater varetager.

2.1.4. Hvor skal seminarerne afholdes?

FN's Nedrustningskontor vil forelægge en liste over steder, hvor der kan afholdes regionale seminarer, og derefter skal de godkendes af HR i samråd med Rådets kompetente organer. Kriterierne for valg af de steder, hvor der skal afholdes seminarer, omfatter vilje og engagement hos en relevant stat i en bestemt region til at være vært for et seminar, omfanget af engagementet i gennemførelse af FN's handlingsprogram hos staterne i regionen, og eventuelt en relevant regional eller subregional organisations engagement.

2.1.5. Hvem er omfattet af foranstaltningen?

Stater, der har behov for bistand til gennemførelse af FN's handlingsprogram. Udvælgelsen af bestemte modtagerstater til deltagelse i regionale seminarer vil tage hensyn til de potentielle modtagerstaters engagement og gennemførelsesindsats med hensyn til SALW. FN's Nedrustningskontor vil forelægge en liste over indstillede modtagerstater, som derefter godkendes af HR i samråd med Rådets kompetente organer.

2.2. Støtte til gennemførelse af det internationale sporingsinstrument (ITI)

2.2.1. Foranstaltningens mål

At støtte gennemførelsen af ITI ved at bibringe relevante statslige embedsmænd i Vestafrika bedre kvalifikationer med hensyn til identificering, mærkning, sporing og registrering af SALW samt ved at stille det relevante udstyr til rådighed.

2.2.2. Beskrivelse af foranstaltningen

Der skal afholdes regionale kurser for udvalgte vestafrikanske embedsmænd med henblik på uddannelse af undervisere i væsentlige aspekter af ITI.

Der skal etableres mærkningsfaciliteter og -ekspertise i lande i regionen, der mangler dette, herunder gennem tilvejebringelse af mærkningsapparatur, etablering af registreringsfaciliteter og uddannelse af retshåndhævelsespersonale i mærkning og sporing.

Konsultationer med HR og med de relevante rådsorganer samt koordinering med West Africa Coast Initiative og FN's Udviklingsprogram (UNDP) vil sikre, at der ikke sker overlapning med andre EU-programmer i Vestafrika.

2.2.3. Resultater af foranstaltningen

En mindskelse af de trusler mod sikkerheden, som mængden af ulovlige SALW udgør, gennem øget kontrol af mængde og typer af SALW, øget national ekspertise omfattende flere forskellige instanser til bekæmpelse af spredning af SALW og håndværksmæssigt fremstillede våben samt forbedret samarbejde mellem staterne inden for sikkerhedssektoren om ITI.

2.2.4. Hvem er omfattet af foranstaltningen?

De retshåndhævende myndigheder i alle de 15 vestafrikanske stater, der er medlemmer af Det Økonomiske Fællesskab af Vestafrikanske Stater (Ecowas), Ecowas og dettes program for håndvåben, Ecosap, samt civilsamfundet og lokalsamfundene.

2.3. Støtte til udvikling og gennemførelse af FN's tekniske retningslinjer for forvaltning af ammunitionslagre

2.3.1. Foranstaltningens mål

Støtte til udvikling og gennemførelse af FN's tekniske retningslinjer for forvaltning af ammunitionslagre

2.3.2. Beskrivelse af foranstaltningen

Udformningen af FN's tekniske retningslinjer for lagerforvaltning af ammunition skal afsluttes. Det omfatter bl.a. følgende: Der afholdes et møde i det tekniske evalueringspanel med henblik på udformning af retningslinjerne, og resultaterne af dette møde skal behandles og indarbejdes i den endelige udgave af retningslinjerne, og retningslinjerne skal oversættes og offentliggøres.

Den praktiske anvendelse og gennemførelse af retningslinjerne skal støttes gennem afholdelse af regionale programmer til uddannelse af undervisere, hvis målgruppe er retshåndhævelsespersonale i De Store Søers Område i Afrika og i Latinamerika og Caribien, bl.a. gennem FN's Nedrustningskontors regionale nedrustningscentre. Disse avancerede uddannelsesprogrammer vil omfatte emner som principper for og grundliggende elementer i lagerforvaltning, risikostyring, opgørelser over ammunition, transport samt sikkerhed og skrotning. Uddannelsesprogrammerne i Latinamerika og Caribien vil bygge videre på og supplere den efteruddannelse, der tidligere er givet med EU-støtte i disse regioner.

På baggrund af resultaterne fra disse avancerede uddannelsesprogrammer skal de stater identificeres, der har akut behov for bistand til kontrol og oplagring af ammunitionsbeholdninger, og de skal have adgang (direkte eller gennem regionale organisationer) til

— den nødvendige tekniske bistand til at udvikle de væsentligste politiske og retlige rammer for gennemførelse af retningslinjerne, herunder lokal praktisk vejledning

— støtte og bistand til etablering af passende infrastruktur til lagerforvaltning i form af vejledning om, hvorledes de tekniske retningslinjer skal anvendes i praksis på de anlæg, der bruges til oplagring af ammunition.

2.3.3. Resultater af foranstaltningen

De tekniske retningslinjer vil være fuldt udformet og klar til gennemførelse.

Truslen mod den nationale og regionale sikkerhed vil være mindsket gennem forbedret lagerforvaltning i to centrale regioner.

2.3.4. Hvem er omfattet af foranstaltningen?

Regeringer og internationale og regionale organisationer, civilsamfundet samt grupper og enkeltpersoner, for hvem ukontrolleret spredning af SALW har negative følger.

Ved udvælgelsen af stater, der får specifik bistand og uddannelse, vil der blive taget hensyn til de potentielle modtageres specifikke behov og engagement med hensyn til forvaltning af ammunitionslagre. FN's Nedrustningskontor vil forelægge en liste over indstillede modtagere, som derefter godkendes af HR i samråd med Rådets kompetente organer.

3. Varighed

Den samlede forventede varighed af foranstaltningerne er 24 måneder.

4. Gennemførelsesinstans

Den tekniske gennemførelse af denne afgørelse varetages af FN's Nedrustningskontor, der udfører sine opgaver under HR's ansvar.

5. Rapportering

FN's Nedrustningskontor udarbejder regelmæssige rapporter samt rapporter efter at have afsluttet hver af de beskrevne aktiviteter. Rapporterne forelægges for HR senest seks uger efter afslutningen af de relevante aktiviteter.

6. Samlede anslåede omkostninger i forbindelse med foranstaltningerne og Unionens finansielle bidrag

De samlede omkostninger til foranstaltningerne er på 2 150 000 EUR.